
פרוטוקול מס' 1
מישיבת הוועדה לקידום מעמד הילד
מיום שלישי,  י"ד באב התשנ"ט (27 ביולי 1999), בשעה 10:45



נכחו:

            	חברי הוועדה:  

				תמר גוז'נסקי - היו"ר
				טלב אלסאנע
				אילן גילאון
				יאיר פרץ
				דליה רבין-פילוסוף




            	מוזמנים:

				אברהם בורג  -  יושב-ראש הכנסת



מ"מ  מנהל/ת הוועדה:    בת-שבע פנחסוב  


קצרנית:                           ניצה רינגלר       





סדר היום:                       א.  בחירת יושבת ראש לוועדה.


בחירת יושבת ראש לוועדה
	
יו"ר הכנסת אברהם בורג:

          רבותי חברי הכנסת וחברות הכנסת, אני מתכבד לפתוח את הישיבה.

          מודיעים לי עכשיו  שהתהליך הוא  שצריך לאשר את החלטת ועדת הכנסת במליאת הכנסת  ורק אחרי כן בוחרים  בוועדה את יושבת ראש הוועדה. 

תמר גוז'נסקי:

	זה לא מה שאמר לי  היועץ המשפטי. 

יו"ר הכנסת אברהם בורג:

	אומרים לי שאמר זאת היועץ המשפטי צבי ענבר שדיבר עם ועדת הכנסת. 

	אנחנו נעשה דבר מועיל.   נערוך שתי הצבעות.  אחת, אנחנו נצביע עכשיו .  והיה אם זה לא נכון, נצביע עוד פעם. 

אילן גילאון:

	בסדר. 

יו"ר הכנסת אברהם בורג:

	 זה לא איזה פורום המוני מדי.  והיה ואם צריך לעשות את הפרוצדורה הזאת עוד פעם אז  נעשה את הפרוצדורה עוד פעם. זה חבל. אני אלחם בשביל תמר בכל מאודי. 

	זה נראה לי קצת מסובך בהרכב הזה לעשות הקדמות גדולות, אבל מפני שגם הפרוטוקול מדבר, באמת אין מתאים מתמר. 

	רבותי  חברי הכנסת וחברותיה,  באמת אין מתאים ממך תמר. אני מוכרח להודות שאת אפילו משיגה אותי בדברים שאני חשבתי שאני מאוד זריז בהם. היתה פנייה של בית ספר  "מפנה" ואני הגבתי  יחסית מהר, אבל מסתבר שהיית שם עוד לפניי. זאת אומרת, אם היכולת שלך היא עד כדי כך מהירה, אז כנראה שהקרב אבוד מראש. אני חושב שטוב שיהיה דבר כזה, למרות שאני בדרך כלל מאוד לא אוהב את הביטויים של קידום ומעמד. 

תמר גוז'נסקי:

	רצינו לקרוא לוועדה: הוועדה לזכויות הילד, אבל מישהו החליט שם בוועדה המסדרת. אולי נשנה פעם.

יו"ר הכנסת אברהם בורג:

	יכול להיות שנצטרך לשנות.  כשאתה מדבר על מעמד, ישר אני חושב על כבוד ועל כל מיני עניינים כאלה, אבל המהות היא שבעצם זו ועדה למען הילד. אפילו מעבר לזכויות זו הוועדה למען הילד  בסופו של דבר. אני חושב שזה נכון. טוב  שיש ועדה כזאת. 
                       
         אין לי  כמעט  זמן להתעסק עם זה, בפגרה אחשוב על זה, אני חושב שאנחנו צריכים להיכנס לתהליך ארוך טווח של הגדרה מחודשת של כל תיפקודי הוועדות. יש ועדות שעוד חמש שנים לא תהיינה קיימות .    ועדת העלייה והקליטה, עם כל הכבוד והערכה, קליטה צריך כי האתיופים הם אני לא יודע לעוד כמה שנים, אבל עלייה במסות הגדולות שלה בשלב הזה יכולה להתכווץ למשהו מסוג אחר לגמרי. 

	ההגדרה היום של ועדת הפנים היא הגדרה מצומצמת מדי. היא צריכה להיות בראש וראשונה ועדת איכות סביבה, לדעתי, או איכות חיים ורק אחרי כן ועדת פנים.

	יש כמה הגדרות פיקטיביות או מיושנות - - -

תמר גוז'נסקי:

	היסטוריות מה שנקרא. 

יו"ר הכנסת אברהם בורג:

	זאת הגדרה יותר טובה.  זה מסוג הוועדות החדשות, זה דבר נכון.   נושא זה צריך קצת חשיבה. צריך להיכנס לתהליך יותר ארוך, לשכנע את כולם וכל מיני כאלה, אבל מכל מקום, חברי הכנסת, אני רוצה רק להציג בפניכם את הפרוצדורה שנקלענו אליה. התכנסנו הנה כדי לבחור במי שאני מייד אמליץ עליה או עליו להיות מועמד או מועמדת לרשות הוועדה, אלא שקיבלתי עכשיו הודעה שלא הושלמה הפרוצדורה במליאת הכנסת. אז יש לי שתי הצעות. אחת - שאנחנו נבחר עכשיו כאילו לא הודיעו לי את ההודעה הזאת. והיה ואם נתבקש לעשות את התהליך הזה עוד פעם אז נעשה את התהליך הזה עוד פעם. מכל מקום, אני מציע שאנחנו נקבע  שאנחנו מקיימים את ההצבעה הזאת על דעת שאם הדבר הזה צריך עוד אישור מסויים במליאה, אז הוא יתקיים, ואז אולי אנחנו נחסוך לעצמנו את התהליך. מקובל?

טלב אלסאנע:

	מקובל. 

יו"ר הכנסת אברהם בורג:

	בשם ועדת הכנסת, ובשמי  כיושב ראש הכנסת,  אני מתכבד  להציג את מועמדותה של חברתי, חברת הכנסת תמר גוז'נסקי להיות יושבת ראש הוועדה לקידום מעמד הילד של  הכנסת ה15-.   מי בעד, יצביע. 

הצבעה	

בעד ההצעה למנות את חברת הכנסת תמר גוז'נסקי כיושבת ראש 
הוועדה לקידום מעמד הילד - רוב
נגד - אין
נמנעים - אין
	ההצעה למנות את חברת הכנסת תמר גוז'נסקי כיושבת ראש
הוועדה לקידום מעמד הילד נתקבלה.

יו"ר הכנסת אברהם בורג:
         
         אני קובע שחברת הכנסת תמר גוז'נסקי היא יושבת ראש הוועדה לקידום מעמד הילד של הכנסת החמש-עשרה. יישר כוח.  יאללה, לעבודה.  

 היו"ר תמר גוז'נסקי:

	תודה רבה.


טלב אלסאנע:

	ברשות היושבת-ראש, צריך לשים לב לתנאי העבודה של הוועדות המוקמות. צריך לדאוג לתנאי ההפעלה של עבודת הוועדות. צריך לטפל בעניין הזה ולדאוג לזה בעתיד.  צריך שיהיו תנאי הפעלה ותנאי עבודה. 

יו"ר הכנסת אברהם בורג:

	זה נכון ולא נכון. אני אגיד לך למה. כי מה שקורה, הפוליטיקה מקימה ועדה, אבל הביורוקרטיה לא מסוגלת להיערך לה. הרי המבנה של הכנסת הוא מוגדר. נניח השנה עוד אבן פינה למבנה חדש.

טלב אלסאנע:

	איך הצליחו בתקופה קצרה  אחרי הסכם וואיי להקים כל כך הרבה  התנחלויות בזמן כל כך קצר, ואי-אפשר להקים כנסת?

יו"ר הכנסת אברהם בורג:

	כי ארץ ישראל היא כל כך גדולה שהיא מספיקה לשני עמים, אבל הכנסת היא כל כך קטנה שהיא לא מספיקה אפילו לאגו של  חבר כנסת אחד או יושב-ראש אחד.

היו"ר תמר גוז'נסקי:

	אני רוצה ברשותך, אדוני היושב-ראש, להודות לחברים על האמון ולומר שאני חשבתי על הוועדה הזאת כבר לפני שנים והתקשינו להקים אותה. 

יו"ר הכנסת אברהם בורג:

	אפילו עכשיו זה לא הולך בקלות.

היו"ר תמר גוז'נסקי:

	אני רוצה להגיד שהוועדה לגיל הרך בכנסת הקודמת דנה באמנה על  זכויות הילד וקיבלה המלצה כזאת והעברנו את זה ליושב-ראש דן תיכון, הוא אמר: נכון, נכון, אבל לא הצלחנו. לכן אני רואה הרבה שותפים לרעיון הזה. אני בטוחה שנוכל לקדם את הנושא של זכויות הילד. 

	אני רוצה להודיע לחברי הוועדה שבפגרה נטפל בעניינים דחופים ובעניינים פחות דחופים. אני מודה לכם.

דליה רבין-פילוסוף:

	שיהיה בהצלחה.



הישיבה ננעלה בשעה 11:00.






	
	
	
  	
 

